b'\n_START_ARTICLE_\nMia \xc5\xbdnidari\xc4\x8d\n_START_SECTION_\n\xc5\xbdivljenje\n_START_PARAGRAPH_\nVrhunska jazz vokalistka, ki je \xc5\xbee v otro\xc5\xa1tvu za\xc4\x8dutila (odra\xc5\xa1\xc4\x8dala je na pode\xc5\xbeelju, kasneje je delala v tovarni kot priu\xc4\x8dena delavka), da se njeno poslanstvo skriva v glasbi. Glasbeno pot si je krojila s petjem standardov iz tradicije jazza, njene vzornice so bili najlep\xc5\xa1i glasovi vseh \xc4\x8dasov: Billie Holliday, Ella Fitzgerald, Sarah Vaughan, Dinah Washington, Nancy Wilson in Etta Jones. Tehniko petja je sprva izpopolnjevala pri prof. Bredi Brki\xc4\x8d, nato pri prof. Nadi \xc5\xbdgur in nazadnje pri prof. Jasni Spiller. \xc4\x8cistina, jasnost in toplina njenega glasu so lastnosti, po katerih je prepoznavna in nezamenljiva.\n_START_SECTION_\nDela\n_START_PARAGRAPH_\nZbirka njenih del je odsev njene \xc5\xbeelje po sprejemanju ustvarjalnih izzivov; s svojim glasom je obogatila film Babica gre na jug, posnela zgo\xc5\xa1\xc4\x8denko Mia in \xc5\xa1krat sanjavec, v dolgi vrsti njenih albumov so: Hold My Hand (1995), I Wish I Knew How (1996), Pobarvanka (1997), Iskre (2000), Kaj ti je deklica (2000), My Favorite Things / A si ti al nisi ti moj ljubi (2003), Preblizu predale\xc4\x8d (2004). Nekateri albumi so nastali v sodelovanju z Big Bandom RTV Slovenija, drugi pa v intimnej\xc5\xa1i zasedbi s skupino The Steve Klink Trio._NEWLINE_Posebna vrednost Miinega petja je v njeni izbiri dobrih besedil: od klasik iz zgodovine jazza, do subtilnih verzov Svetlane Makarovi\xc4\x8d in Ferija Lain\xc5\xa1\xc4\x8dka._NEWLINE_Njen najnovej\xc5\xa1i album, Nevidni orkester (Zalo\xc5\xbeba Sanje, 2008), je nastal na podlagi besedil Ferija Lain\xc5\xa1\xc4\x8dka, ki jih je uglasbil njen mo\xc5\xbe, Steve Klink.'